Hamor (AK/SN). Zaměrowy zwjazk Łužiska jězorina Sakskeje chce Hórnikečanski jězor a Košynski nasyp dale wuwiwać. Za to dadźa tuchwilu zaměrnje masterskej planaj zdźěłać. „Trjebamy nuznje ramik jednanja za dalše wuwiće“, rjekny zastupowacy předsyda zaměroweho zwjazka Dietmar Koark minjenu wutoru na zhromadźiznje w Hamorje. Tam su radźićeljo zwjazka směrnicy jednohłósnje schwalili. „Masterski plan Košynski nasyp“ ma inženjerski běrow Neuland z Wopakeje zdźěłać. Za to zaplanuja 31 000 eurow. Zaměrowy zwjazk přewozmje 8 000 eurow sumy. Swobodny stat projekt po 75 procentach ze swojeho programa „FR-Regio“ spěchuje, štož wučinja 26 000 eurow. „Za wobaj projektaj dóstanjemy najwyšu sadźbu spěchowanja. Normalnje swobodny stat jeničce 60 procentow přinošuje“, rozłoži Daniel Just, jednaćel zaměroweho zwjazka Łužiska jězorina Sakskeje. „Na zakładźe intensiwnych prócowanjow su nam najwyšu spěchowansku sadźbu přizwolili.“
szl_Latn